Verdens højeste sandslot i Skulpturparken Blokhus er nu gult og blåt.

Det 21,16 meter høje sandslot i Blokhus kan nu ses i farverne gul og blå i Skulpturparken Blokhus. Farverne er valgt for at hylde og ikke mindst bakke op om det krigshærgede Ukraine. - Der er måske nogen, der er trætte af at høre om krigen i Ukraine, men vi synes, at det var vigtigt at komme med en hyldest og et cadeau til Ukraine, siger John Andersen, indehaver af Skulpturparken Blokhus. Det er en sandskulptør fra henholdsvis Holland og Australien, der har stået for malerarbejdet, som har kostet omkring 200 tusind kroner. Til at bygge sandslottet er der brugt mere end 6500 tons sand. Arbejdet blev indledt den 17. maj, og godt og vel otte dage senere stod sandslottet klar. John Andersen forventer, at de blå og gule farver består indtil årets udgang.